LT Europos Sąjungos oficialusis leidinys C 311/6

EURES CHARTIJA

2010/C 311/05

EUROPOS KOORDINAVIMO CENTRAS, toliau – EURES koordinavimo centras, įsteigtas pagal Tarybos reglamento (EEB) Nr. 1612/68 21 straipsnio nuostatas,

atsižvelgdamas į 2002 m. gruodžio 23 d. Komisijos sprendimą (2003/8/EB), įgyvendinantį Tarybos reglamentą (EEB) Nr. 1612/68 dėl laisvų darbo vietų užėmimo ir darbo prašymų (1), toliau – sprendimas, ypač į jo 8 straipsnį,

atsižvelgdamas į Laisvo darbuotojų judėjimo patariamojo komiteto ir Laisvo darbuotojų judėjimo techninio komiteto nuomonę, pasikonsultavęs su EURES aukšto lygio strategine grupe,

PRIĖMĖ ŠIĄ EURES CHARTIJĄ,

kurios laikosi EURES nariai (valstybių narių paskirtos kadrų tarnybos) ir EURES partneriai (visos kitos dalyvaujančios organizacijos, įskaitant socialinių partnerių organizacijas), kaip nurodyta sprendimo 3 straipsnyje, vykdydami bendradarbiavimo EURES tinkle veiklą.

I DALIS

EURES VEIKLOS APIBŪDINIMAS

EURES veikla yra sudedamoji EURES narių siūlomų paslaugų dalis, prieinama bet kurioje iš vietos tarnybų. EURES nariai, nustatydami savo tikslus ir veiklos rodiklius, atsižvelgia į Europos aspektą, visų pirma į Europos užimtumo strategiją. EURES nariai ir partneriai bendradarbiauja, siekdami stiprinti šią integraciją.

Turi būti skatinamas judumas, kartu laikantis sąžiningo judumo koncepcijos, visų pirma kovojant su nelegaliu darbu ir socialiniu dempingu, taip siekiant užtikrinti, kad visada visiškai būtų paisoma darbo standartų ir teisinių reikalavimų.

1.1. Tinkamo darbo paieškos paslaugos

EURES nariai ir partneriai aktyviai padeda didinti judumą Europos darbo rinkoje, tarpusavyje keisdamiesi informacija apie laisvas darbo vietas ir darbo prašymus. Informacija apie laisvas darbo vietas turi būti galiojanti, tiksli ir pakankama, kad darbo ieškantys asmenys galėtų priimti informacija pagrįstą sprendimą kreiptis dėl darbo. Ypatingas dėmesys turi būti skiriamas toms laisvoms darbo vietoms, kurių atveju darbdavys ypač suinteresuotas įdarbinti darbuotojus iš kitų Europos šalių. Skelbimais apie laisvas darbo vietas keičiamasi laikantis III dalyje nurodytos vienodos sistemos.

EURES nariai ir partneriai teikia informavimo paslaugas, konsultuoja darbo ieškančius asmenis ir judžiuosius darbuotojus (pasienio regionų darbuotojus, darbuotojus migrantus (2) ir komandiruotuosius darbuotojus) bei darbdavius, įskaitant asmenis, kuriems reikalinga speciali informacija, pvz., jaunimą, pagyvenusius asmenis, neįgaliuosius ir moteris, taip pat ES judžiųjų darbuotojų šeimos narius, ir jiems pataria. Toliau nurodyta, ką šios paslaugos apima.

— Laisvos darbo vietos ir darbo prašymai EURES nariai ir partneriai padeda darbo ieškantiems asmenims, norintiems dirbti užsienyje, pataria jiems dėl tinkamų laisvų darbo vietų, teikia pagalbą ir paramą rengiant prašymus ir CV, laikantis rekomenduojamo Europos CV formato. Darbo ieškantiems asmenims suteikiama galimybė užregistruoti savo CV EURES CV duomenų bazėje.

— Pagalba įdarbinant asmenis iš kitos Europos šalies EURES nariai ir partneriai teikia informaciją ir įdarbinimo paslaugas darbdaviams, norintiems įdarbinti darbuotojus iš kitų šalių, įskaitant patarimus ir pagalbą apibūdinant reikalavimus galimiems kandidatams. Jie skatina naudotis EURES CV duomenų baze kaip priemone, leidžiančia darbdaviams susipažinti su informacija apie visus asmenis, suinteresuotus dirbti užsienyje.

— Informacija apie gyvenimo ir darbo sąlygas EURES nariai ir partneriai teikia naujausią, tikslią ir išsamią informaciją ir patarimus apie gyvenimo ir darbo sąlygas EURES šalyse.

— Informacija apie darbo rinkas EURES nariai ir partneriai teikia informaciją apie esamas Europos darbo rinkos tendencijas, įskaitant informaciją apie darbo jėgos prieinamumą, jos trūkumą ir perteklių.

Paprastai EURES paslaugos yra nemokamos. Jeigu EURES nariai ir partneriai taiko kokius nors mokesčius, mokesčiai už galimybę pasinaudoti EURES paslaugomis neturi skirtis nuo kitoms panašioms nacionalinėms paslaugoms taikomų mokesčių.

1.2. Valstybių, sektorinis ir pasienio regionų bendradarbiavimas

EURES nariai ir partneriai padeda stiprinti bendradarbiavimą tinkle. EURES nariai ir partneriai, kurių specializacija – tam tikros profesijos ar tam tikrų kategorijų asmenys, pvz., valdymo ar mokslinių tyrimų darbuotojai, remia su šiais sektoriais susijusio tarpvalstybinio bendradarbiavimo plėtrą EURES tinkle ir įgyvendinant kitas atitinkamas Europos lygmens iniciatyvas bei struktūras.

Be to, EURES nariai remia pasienio regionų bendradarbiavimo plėtrą kartu su vietos socialiniais partneriais, vietos valdžios institucijomis ir kitomis atitinkamomis vietos ir regionų organizacijomis, įsikūrusiomis pasienio vietovėse, siekdami gerinti vietos darbo rinką ir palengvinti darbuotojų judumą šiose vietovėse, taip padedant atitinkamos vietovės ekonominei ir socialinei plėtrai.

1.3. Judumo kliūčių stebėjimas, vertinimas ir šalinimas

Siekdami, kad judumo kliūtys būtų stebimos koordinuotai ir būtų padedama jas šalinti, EURES nariai, bendradarbiaudami su atitinkamais EURES partneriais arba kitais atitinkamais subjektais, reguliariai stebi konkrečius kvalifikuotų darbuotojų pertekliaus ir trūkumo atvejus, taip pat konkrečias judumo kliūtis, kurias nustato, įskaitant teisės aktų ir administracinių procedūrų skirtumus. Jie turėtų nustatyti, kokiu lygmeniu tinka šalinti šias kliūtis.

II DALIS

EURES NARIŲ BEI PARTNERIŲ VEIKLOS TIKSLAI, KOKYBĖS STANDARTAI IR ĮSIPAREIGOJIMAI

2.1. Laisvų darbo vietų duomenų bazių integravimas

Visos laisvos darbo vietos, kurias paviešino EURES narys ar partneris, turi būti prieinamos visiems kitiems nariams ir partneriams, naudojantiems vienodą sistemą ir bendrus modelius (kaip nurodyta III dalyje), pagal kuriuos šią informaciją galima toliau platinti, taikant naujausias technologijas.

Be to, EURES nariai ir partneriai užtikrina, kad apie tas laisvas darbo vietas, kurių atveju darbdavys išreiškė suinteresuotumą samdyti darbuotojus iš kitų šalių arba kuriose gali būti įdarbinti kitų valstybių narių piliečiai, būtų nedelsiant informuoti EURES nariai ir partneriai.

2.2. Keitimasis informacija

2.2.1. Keitimasis informacija apie laisvas darbo vietas

EURES nariai ir partneriai prižiūri, kad visa iš kitų narių ir partnerių gaunama informacija apie laisvas darbo vietas būtų nedelsiant sutvarkyta ir paskelbta sistemose, už kurias jie yra atitinkamai atsakingi, ir paviešinta visuomenei.

Jie užtikrina, kad informacija apie laisvas darbo vietas būtų pakankamai aukštos kokybės, kad darbo ieškantys asmenys galėtų ieškoti ir priimti informacija pagrįstą sprendimą kreiptis dėl tinkamo darbo ir kad darbdaviai gautų tinkamiausių kandidatų prašymus.

EURES nariai privalo užtikrinti, kad būtų skelbiami tik galiojantys skelbimai apie laisvas darbo vietas.

— Skelbimai apie laisvas darbo vietas turi būti nedelsiant paskelbti negaliojantys arba pašalinti, jeigu darbdavys atrinko pakankamai kandidatų arba jau įdarbino darbuotoją į laisvą darbo vietą.

— EURES nariai stebi visus kelių savaičių senumo skelbimus apie laisvas darbo vietas ir užtikrina, kad būtų tikrinamas senų skelbimų galiojimas ir pašalinami nebegaliojantys skelbimai.

2.2.2. Keitimasis darbo prašymais

EURES nariai ir partneriai užtikrina keitimąsi darbo prašymais ir gyvenimo aprašymais (CV), gautais iš darbo ieškančių asmenų jų šalyje ir už jos ribų.

EURES nariai ir partneriai atidžiai tvarko prašymus dėl laisvų darbo vietų, o darbo ieškantiems asmenims suteikia visapusišką informaciją:

— jeigu prašymai dėl laisvos darbo vietos pateikiami tiesiogiai darbdaviui, atsakinga tarnyba, jeigu tai įmanoma, kreipiasi į darbdavį pasitikslinti dėl atsiliepimų į jo darbo skelbimą ir imasi atitinkamų veiksmų, skatinančių teikti prašymus,

— jeigu prašymas pateikiamas per vietos įdarbinimo tarnybos biurą arba EURES konsultantą, pareiškėjams turi būti pranešta, ar jų prašymas nusiųstas darbdaviui, ar ne.

EURES koordinavimo centras, remdamasis EURES narių ir partnerių patirtimi, parengs visoje Europoje galiosiančius darbo prašymų standartus prašymų skaidrumui, tinkamumui ir palyginamumui gerinti.

2.2.3. Informacija apie gyvenimo ir darbo sąlygas ir darbo rinkos informacija

EURES nariai reguliariai keičiasi informacija apie gyvenimo ir darbo sąlygas jų valstybėje narėje III dalyje nurodyta vienoda forma, kurią naudodami nariai ir partneriai galėtų nesunkiai keistis šia informacija. Be to, jie sudaro galimybes lengviau gauti informaciją apie darbo teisę, darbo sutartis ir socialinės teisės aktus.

Be reguliaraus I dalyje nurodyto judumo kliūčių stebėjimo ir vertinimo, EURES nariai taip pat reguliariai keičiasi informacija apie padėtį darbo rinkoje ir tendencijas pagal regionus, veiklos sektorius ir, jei tai įmanoma, darbuotojų kvalifikaciją.

Informacija turi būti nepasenusi, teisinga ir nesunkiai prieinama. Siekiant užtikrinti prieinamumą, visa informacija pateikiama atitinkama nacionaline kalba, taip pat vokiečių, anglų ir prancūzų kalbomis.

EURES nariai pagal suderintus modelius ir struktūras ir suderintais terminais reguliariai atnaujina duomenų bazę apie gyvenimo ir darbo sąlygas ir darbo rinkos informacijos duomenų bazę.

2.2.4. Visa papildoma informacija, būtina bendros ES informacijos apie darbo vietas ir judumą platformai sukurti ir jos priežiūrai vykdyti

Keitimasis informacija pirmiau nurodytais klausimais yra integruotos Europos įgūdžių ir judumo informacinės platformos dalis.

Siekdamas toliau plėtoti teikiamas paslaugas ir informaciją, EURES koordinavimo centras gali prašyti EURES narių ir partnerių suteikti papildomos informacijos, kurios pageidauja darbo ieškantys asmenys ar darbdaviai. Tai taip pat turėtų padėti gerinti duomenų apie darbo vietas ir mokymosi galimybes bazių, kurios Europos mastu bus sujungtos tarpusavyje ir vėliau įtrauktos į EURES interneto svetainę, veikimą nacionaliniu ir kitais lygmenimis.

Be to, bus galima gauti kitų Europos mastu veikiančių tinklų surinktą informaciją.

2.2.5. Galimybė susipažinti su informacija, kuria keičiamasi

Siekdami užtikrinti, kad EURES konsultantai ir visuomenė galėtų susipažinti su visa informacija, kuria keičiamasi, EURES nariai privalo parūpinti būtinas technines priemones ir paslaugas, pvz., viešai prieinamus IT terminalus.

2.2.6. Asmens duomenų apsauga

EURES nariai ir partneriai, keisdamiesi informacija arba suteikdami galimybę su ja susipažinti, laikosi visų taikytinų nuostatų, susijusių su asmens duomenų apsauga.

2.3. EURES darbuotojai, kvalifikacija ir mokymai

EURES sėkmė priklauso nuo veiksmingo techninio tinklo ir kvalifikuotų darbuotojų, norinčių bendradarbiauti tarpvalstybiniu lygmeniu.

2.3.1. EURES vadovai, konsultantai ir kiti darbuotojai

Kiekvienas EURES narys skiria organizacijos EURES vadovą. EURES vadovas:

— skatina Europos judumo aspekto integravimą apskritai ir EURES bendradarbiavimą organizacijoje narėje konkrečiai,

— koordinuoja EURES veiklą ir rengia bei prižiūri EURES veiklos planų įgyvendinimą atitinkamoje valstybėje narėje,

— užtikrina, kad EURES narys laiku pasiektų savo tikslus ir įvykdytų įsipareigojimus,

— platina informaciją EURES konsultantams ir kitiems suinteresuotiesiems asmenims,

— atstovauja EURES nariui EURES darbo grupėje,

— teikia grįžtamąją informaciją EURES koordinavimo centrui ir EURES darbo grupei,

— konsultuoja, kaip nustatyti galimus pareiškėjus (būsimus ar esamus EURES konsultantus ir kitus) pradiniams mokymams, tolesniems mokymams ar kitokioms mokymo formoms.

Kiekvienas EURES narys užtikrina, kad visi darbuotojai, už kuriuos jis yra atsakingas, būtų parengti ir išmokyti siekti pirmiau aprašytų veiklos tikslų ir vykdyti pirmiau aprašytus standartus bei įsipareigojimus.

Be to, EURES nariai ir partneriai privalo paskirti EURES konsultantus, kurie dirba vienos iš EURES narių ar partnerių organizacijų sistemoje. Kad asmenys galėtų dirbti EURES konsultantais, be savo gimtosios kalbos, jie turi gebėti bendrauti anglų, prancūzų ar vokiečių kalba. Jų atliekamos funkcijos:

— kaip ekspertams judumo klausimais teikti informaciją, patarimus ir paramą įdarbinimo srityje darbdaviams ir darbo ieškantiems asmenims arba koordinuoti jos teikimą,

— padėti integruoti EURES paslaugas savo organizacijoje ir organizuoti mokymus bei teikti paramą kitiems darbuotojams,

— padėti bendradarbiauti EURES tinkle,

— padėti kurti teigiamą EURES tinklo įvaizdį, veikiant profesionaliai, pagarbiai ir paslaugiai.

Tikimasi, kad EURES konsultantai atliks įvairias užduotis, o kai kurioms iš jų gali reikėti tam tikros specializacijos.

EURES vadovai ir EURES partneriai, įdarbinantys EURES konsultantus, nustato konkrečias jų pareigas ir laiką, skiriamą EURES veiklai.

Kiekvienam paskirtam EURES konsultantui turi būti parengtas individualizuotas pareigybės aprašymas, kuris turi būti reguliariai atnaujinamas. Dėl jo turi susitarti visi susiję asmenys (EURES konsultantas, EURES vadovas, programos vadovas, socialinių partnerių organizacijos, jeigu EURES konsultantai priklauso šioms organizacijoms). Individualizuoti pareigybių aprašymai turėtų būti įvairaus pobūdžio EURES konsultantų mokymo poreikių ir mokymosi plano nustatymo pagrindas.

EURES nariai arba partneriai aprūpina savo EURES konsultantus ištekliais, reikalingais jų užduotims atlikti. Visų pirma tai susiję su:

— leidimu būti prieinamam vykdant EURES užduotis, pageidautina – visą darbo laiką arba bent jau pusę viso įprasto darbo laiko ekvivalento,

— darbo vietos įrengimu,

— informavimui, orientavimui ir konsultavimui būtinomis priemonėmis,

— dalyvavimu pradinėse ir tolesnėse mokymo sesijose (pagal nustatytus mokymo poreikius ir suderintą mokymosi sistemą).

2.3.2. Mokymas

EURES nariai ir partneriai užtikrina, kad EURES vadovai, EURES konsultantai ir kiti darbuotojai, kurie gali dalyvauti teikiant EURES paslaugas, būtų tinkamai kvalifikuoti ir išmokyti.

Visi galimi EURES konsultantai, sudalyvavę EURES narių surengtoje parengiamojoje mokymo programoje, turėtų dalyvauti Europos lygmeniu rengiamoje pradinėje mokymo programoje. Vykdant tarptautinius mokymus, daugiausia dėmesio bus skiriama konkrečioms temoms, kurios gali būti susijusios su pasienio regionų darbo rinkomis.

Be to, visiems EURES vadovams, EURES konsultantams ir kitiems darbuotojams, dalyvaujantiems teikiant EURES paslaugas, rekomenduojama pagal nustatytus poreikius ir suderintą mokymosi planą reguliariai dalyvauti tolesnėse (organizuojamose vietoje arba nuotoliniu būdu) mokymo sesijose.

EURES nariai ir partneriai aktyviai padeda rengti visų rūšių mokymus tinkle, pvz., bendradarbiaudami su EURES koordinavimo centru organizuojant kitų valstybių narių pareigūnų vizitus ir paskyrimus, pvz., seminarus ir konferencijas, taip pat papildomas darbuotojams specialistams skirtas programas.

2.4. EURES gairės ir veiklos planai

2.4.1. EURES gairės

Pasikonsultavęs su EURES aukšto lygio strategine grupe, EURES koordinavimo centras kas treji metai tvirtina EURES veiklos gaires, apimančias kitų trejų metų laikotarpį (toliau – EURES gairės).

EURES gairėse turi būti aprašyti bendri atitinkamo laikotarpio veiklos tikslai ir bet kokios finansinės paramos, kurią gali suteikti Europos bendrija, sąlygos.

2.4.2. Veiklos planai

EURES nariai kas treji metai teikia savo trejų ateinančių metų veiklos planus.

Veiklos planai grindžiami EURES gairėmis ir juose turi būti nurodyta:

— sprendimo 9 straipsnyje nurodyti dalykai, konkrečiai: a) pagrindinės veiklos rūšys, kurias EURES narys vykdys tinkle, įskaitant tarpvalstybinę, pasienio regionų ir sektorinio bendradarbiavimo veiklą, numatytą Reglamento (EEB) Nr. 1612/68 17 straipsnyje; b) žmogiškieji ir finansiniai ištekliai, skirti Reglamento (EEB) Nr. 1612/68 II dalyje numatytai veiklai įgyvendinti; c) planuojamos veiklos stebėjimo ir vertinimo tvarka, įskaitant informaciją, kuri turi būti kasmet siunčiama Komisijai. Į veiklos planus taip pat turi būti įtrauktas veiklos vertinimas ir ankstesniu laikotarpiu pasiekta pažanga.

— Strateginių pokyčių, reikalingų kiekvienai gairei įgyvendinti visą EURES gairėse numatytą laikotarpį, aprašymas ir įvertinimas.

Kai to reikia, tarp minėtų dalykų taip pat turėtų būti įtrauktas bendradarbiavimas su EURES partneriais.

2.4.3. Specialios taisyklės dėl veiklos pasienio regionuose

Kaip numatyta sprendimo 8 straipsnio 2 dalies a punkto ii papunktyje, EURES nariai ir partneriai kartu plėtoja bendradarbiavimą pasienio regionuose, kuris turėtų būti organizuojamas įgyvendinant EURES pasienio regionų partnerystę ir (arba) pasienio regionų bendradarbiavimą.

Pagrindiniai pasienio regionų partnerystės uždaviniai:

1. Padedant EURES konsultantams ir kitiems partnerystės organizacijų narių darbuotojams siūlyti paslaugas faktiniams ir galimiems pasienio regionų darbuotojams ir jų darbdaviams, teikiant informaciją ir konsultacijas apie laisvas darbo vietas ir darbo prašymus bei gyvenimo ir darbo sąlygas, keičiantis šia informacija, taip pat kita svarbia informacija, susijusia su pasienio regiono darbo rinka, pvz., socialinio draudimo, mokesčių, darbo teisės ir kt. informacija;

2. Lengvinti tinkamo darbo paieškos procesą pasienio regionų darbo rinkoje, plėtoti bendrą įdarbinimo veiklą bei projektus ir nukreipti informaciją apie profesinio rengimo ir šviečiamojo mokymo galimybes;

3. Užtikrinti nuolatinį informacijos srautą ir keitimąsi informacija, EURES konsultantams pasienio regione palaikant tiesioginius ir reguliarius ryšius;

4. Stebėti judumo kliūtis pasienio regione ir siūlyti tinkamus sprendimus regionų, nacionaliniams ir Europos lygmeniu sprendimus priimantiems asmenims, kaip šalinti šias kliūtis;

5. Koordinuoti, padėti įgyvendinti ir plėtoti projektus, skirtus darbo rinkos veikimui pasienio regionuose gerinti, įskaitant bendradarbiavimą su kitomis atitinkamomis programomis, kurių tikslas – padaryti pasienio regionų partnerystės koordinavimo struktūras gebančias veikti savarankiškai.

Šiuos uždavinius galima papildyti ir kitais uždaviniais, atsižvelgiant į vietos padėtį ir ekonomines aplinkybes.

2.4.3.1. EURES pasienio regionų partnerystės ir veiklos organizavimas

Pasienio regionų partnerystė apima visų susijusių regionų viešąsias įdarbinimo tarnybas kartu su profesinių sąjungų, darbdavių organizacijomis, kurias paskyrė EURES nariai, laikantis atitinkamų nacionalinių taisyklių ir praktikos. Kiti partneriai gali būti:

— regionų ir vietos valdžios institucijos arba jų asociacijos,

— organizacijos, veikiančios profesinio rengimo srityje, universitetai ir aukštojo mokslo institutai,

— kiti pasienio regiono darbo rinkoje veikiantys subjektai.

Visi partneriai įsipareigoja siekti partnerystės tikslų ir padeda finansuoti jos veiklą. Pasienio regionų partnerystė laikoma nuolatiniais tinklais, turinčiais aiškiai apibrėžtus tikslus.

EURES pasienio regionų partnerystę įgyvendina paslaugų teikėjai, veikiantys konkrečioje pasienio regionų teritorijoje EEE ir Šveicarijoje. Jie veikia strategiškai koordinuojami vieno EURES nario, kurį pasirenka patys. Susiję EURES narių vadovai (3) taip pat yra pasienio regionų partnerystės vadovaujamojo komiteto nariai ir jie turi balso teisę.

2.4.3.2. EURES pasienio regionų partnerystės vidaus struktūra

Bet kurios partnerystės vidaus struktūra nustatoma laisvai, paisant gero ir efektyvaus finansinio valdymo taisyklių. Turėtų būti įkurtas vadovaujamasis komitetas, kuriame būtų atstovaujama visoms dalyvaujančioms organizacijoms. Tarp jų turėtų būti ir atitinkamas EURES narys, nustatysiantis strategines partnerystės gaires. Jis turėtų būti pagrindinis partnerystės sprendimų priėmimo organas, užtikrinantis bendrą partnerystės darną ir nustatantis jos strategiją pagal EURES gaires. Visų pirma jis:

— rengia veiklos, kuri turi būti įtraukta į pasienio regionų partnerystės trejų metų ir metinius veiklos planus, pasiūlymus, kartu pateikia biudžeto lėšų, kurių reikia šiai veiklai įgyvendinti, sąmatą,

— užtikrina veiksmingą veiklos įgyvendinimą, stebėjimą ir vertinimą, įskaitant jos finansavimą, ir reguliariai vertina rezultatus,

— skiria koordinatorių, kuris užtikrina, kad partnerystė veiktų tinkamai.

2.5. EURES tinklo viešinimas

Kad EURES tinklas veiktų sėkmingai, ypač svarbu, jog galimi klientai ir EURES narių ir partnerių organizacijose veikiantys asmenys žinotų viską apie tai, ką šis tinklas gali pasiūlyti.

2.5.1. Ryšių strategija ir planai

EURES koordinavimo centras kartu su EURES nariais ir partneriais įgyvendina bendrą ryšių strategiją, skirtą užtikrinti tinklo nuoseklumą ir darną jo naudotojams.

EURES nariai, vadovaudamiesi bendra strategija, rengia savo viešinimo planus ir įtraukia juos į atitinkamą nacionalinį EURES trejų metų ir metinį veiklos planą.

EURES partneriai dalyvaus atitinkamų EURES narių ir EURES koordinavimo centro organizuojamoje informavimo ir viešinimo veikloje.

EURES nariai ir partneriai užtikrina, kad jų teikiama informacinė ir viešinimo medžiaga būtų suderinama su bendra ryšių strategija ir informacija, kurią teikia EURES koordinavimo centras.

2.5.2. EURES logotipas

EURES paslaugų ženklas ir jį apibūdinantis logotipas yra Komisijos nuosavybė. EURES nariai ir partneriai naudoja EURES logotipą visoje savo veikloje, susijusioje su EURES.

Informacija, pateikiama su EURES logotipu, turi atitikti Europos Sąjungos politikos kryptis ir interesus bei EURES tikslus.

Tik EURES koordinavimo centras gali suteikti tretiesiems asmenims leidimą naudoti EURES logotipą ir atitinkamai pranešti apie tai susijusiems EURES nariams ir partneriams. EURES nariai ir partneriai nedelsdami praneša EURES koordinavimo centrui apie visus atvejus, kai tretieji asmenys piktnaudžiauja logotipu.

2.6. EURES veiklos stebėjimo ir vertinimo principai

Siekdami gerinti EURES teikiamų paslaugų kokybę ir veiksmingumą, EURES nariai ir partneriai įsipareigoja stebėti ir vertinti visą EURES veiklą, už kurią jie yra atsakingi, kiekio, kokybės ir poveikio požiūriu.

EURES nariai ir partneriai, vadovaudamiesi tinkle nustatytais bendrais duomenų teikimo modeliais, reguliariai teikia EURES koordinavimo centrui duomenis apie laisvų darbo vietų, išnagrinėtų darbo prašymų ir paskirtų darbuotojų skaičių. Jie taip pat teikia duomenis apie klientų, kurie kreipiasi kitokio pobūdžio konsultacijų, skaičių. Tai apima informaciją apie individualiems poreikiams pritaikytų paslaugų, taip pat IT priemonių naudojimą.

Vykdant visą EURES narių ir partnerių veiklą ir projektus turi būti aiškiai nustatyti tikslai ir rodikliai, leidžiantys įvertinti, ar tikslai pasiekti pagal EURES gaires. Šie tikslai ir rodikliai naudojami EURES koordinavimo centrui reguliariai teikiamose ataskaitose.

Kiekvieno EURES nario trejų metų veiklos plane turi būti bendras EURES toje šalyje įvertinimas, įskaitant EURES veiklos ir paslaugų kokybės įvertinimą, klientų poreikių patenkinimą ir poveikio vertinimą.

EURES koordinavimo centras bent kartą per trejus metus po Komisijos sprendimo priėmimo inicijuos nepriklausomą EURES veiklos vertinimą.

III DALIS

VIENODA KEITIMOSI INFORMACIJA SISTEMA IR BENDRI MODELIAI

Keitimosi informacija sistemos ir procedūros turi esminę reikšmę EURES tinklo veiklai. EURES nariai ir partneriai laikosi vienodos keitimosi informacija apie darbo rinką ir judumą sistemos ir bendrų modelių, kuriuos nustato EURES koordinavimo centras, glaudžiai bendradarbiaudamas su EURES nariais ir partneriais.

Vienoda sistema apibūdina bendrą keitimosi duomenimis sistemą, kaip antai:

— informacijos, kuria turi būti keičiamasi, pobūdį,

— keitimosi duomenimis dažnumą,

— priemones, užtikrinančias prieinamumą kitiems EURES nariams ir partneriams.

Bendri modeliai apibūdina, kokio turinio ir formos duomenimis turi būti keičiamasi.

EURES nariai bendradarbiauja su kitomis atitinkamomis tarnybomis jų valstybėje narėje, siekdami užtikrinti teikiamos informacijos papildomumą ir vienodumą.

EURES nariai ir partneriai bendradarbiauja, kurdami savo paslaugų ir informavimo sistemų gerinimo priemones ir metodiką, be kita ko, naudodami naujas informacines technologijas.

Priimta Briuselyje 2010 m. spalio 26 d. EURES koordinavimo centro vardu Generalinis direktorius Robert VERRUE

(1) OL L 5, 2003 1 10, p. 16.

(2) Tarp jų gali būti ir trečiųjų šalių piliečiai, jeigu jie turi teisę dirbti kitoje ES / EEE šalyje (ir Šveicarijoje).

(3) Pagal Komisijos sprendimo 2003/8/EB 3 straipsnio a punktą EURES nariai yra nacionalinių viešųjų įdarbinimo tarnybų centriniai biurai.